[bookmark: _GoBack]P R E D B E Ž N Á  I N F O R M Á C I A
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov)



1. Pripravovaný právny predpis:
Návrh vyhlášky Ministerstva práce, sociálnych vecí a rodiny Slovenskej republiky, ktorou sa mení a dopĺňa Vyhláška Ministerstva práce, sociálnych vecí a rodiny Slovenskej republiky č. 103/2018 Z. z., ktorou sa vykonávajú niektoré ustanovenia zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len „vyhláška“).


2. Základné ciele právnej úpravy:
Cieľom návrhu vyhlášky je najmä úprava ustanovení vo vzťahu k návrhu zákona, ktorým sa mení a dopĺňa zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len „zákon č. 305/2005 Z. z.“) a tiež reakcia na podnety  aplikačnej praxe. V súvislosti so zmenou a doplnením zákona č. 305/2005 Z. z.  je potrebné napr.:
· ustanoviť účel a podrobnosti rodinnej konferencie a prípadovej konferencie, 
· ustanoviť agendu a spôsob určenia počtu miest zamestnancov orgánov sociálnoprávnej ochrany detí a sociálnej kurately, 
· ustanoviť výšku mesačného finančného príspevku na stravovanie, osobné vybavenie a ostatné výdavky pre mladého dospelého na skupine pre mladých dospelých (trojnásobok sumy životného minima pre nezaopatrené dieťa), 
· upraviť ustanovenia k počtu miest v organizačných súčastiach centier pre deti a rodiny, 
· aktualizovať náležitosti plánov sociálnej práce a upraviť požiadavky ďalších dokumentačných náležitostí, 
· ustanoviť spôsob zriadenia, zloženie, výšku odmeny a podrobnosti o činnosti komisie na overenie správnosti a nevyhnutnosti zaradenia dieťaťa do špecializovanej samostatnej skupiny centra pre deti a rodiny, 
· ustanoviť náležitosti žiadosti o zapísanie do zoznamu supervízorov a vzor tejto žiadosti atď. 


3. Zhodnotenie súčasného stavu:
Súčasná vyhláška je vydaná na základe splnomocňovacieho ustanovenia - § 97 zákona č. 305/2005 Z. z. a ustanovuje náležitosti potrebné k vykonávaniu zákona č. 305/2005 Z. z., preto je potrebné reagovať zmenou a doplnením  vyhlášky na úpravy, ktoré sú obsiahnuté vo vládnom návrhu zákona, ktorým sa mení a dopĺňa zákon č. 305/2005 Z. z., ktorý je aktuálne predmetom rokovania Národnej rady Slovenskej republiky a ktorého účinnosť je navrhovaná  od 1. apríla 2027.

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 


Kontaktné údaje:
Ministerstvo práce, sociálnych vecí a rodiny Slovenskej republiky
Sekcia sociálnej a rodinnej politiky 
Špitálska č. 4, 6, 8
816 43 Bratislava
email: renata.brennerova@employment.gov.sk; kristian.kovacs@employment.gov.sk  

5. Predpokladaný termín začatia pripomienkového konania: február 2027
